open-index/open-wikipedia-markdown huggingface dataset:
Magistral

**Magistral** () tarkoittaa venäjän kielessä päärataa tai valtatietä. Esimerkiksi Neuvostoliiton tai Venäjän kannalta valtakunnallisesti merkittävät rautatie- ja maantieyhteydet on ovat nimeltään magistraleja. Tavanomaisempi maantie on *avtodoroga* () ja rautatie yleensä *železnaja doroga* ().

## Maantiet
### Moskovasta lähtevät valtatiet
Moskovasta lähtevät magistralin tasoiset valtatiet Moskovan uloimmalta kehätieltä (MKAD) liittymittäin vastapäivään lueteltuina:

*M1  Minsk, Valko-Venäjän pääkaupungin suuntaan johtava eurooppatie E30 Možaiskoje šosselta Brestin kautta länsilounaassa
*M3  Kiova, Ukrainan pääkaupungin suuntaan johtava magistral lounaassa
*M2  Simferopol, Ukrainan Krimin suuntaan johtava magistral etelässä
*M4  Harkova, Ukrainan Harkovan suuntaan johtava magistral eteläkaakossa
*M6  Astrahan, Astrahanin suuntaan johtava magistral kaakossa
*M5  Rjazan, Rjazaniin Moskovasta etelään johtava magistral itäkaakossa
*M7  Nižni Novgorod, Nižni Novgorodiin johtava magistral itäkoillisessa
*M8  Jaroslavl, Jaroslavliin ja Arkangeliin johtava magistral koillisessa
*M9  Riika, Latvian pääkaupungin suuntaan johtava magistral luoteessa
*M10 Pietari, Pietariin johtava magistral, E95 pohjoisluoteessa

Numerointi ei vastaa liittymäjärjestystä ja numerointia on muutettu 1990-luvulla siitä, mikä se oli Neuvostoliiton aikana. Miltei yhtä suuria Moskovasta muualle Venäjälle vieviä teitä on nimetty maanteiksi, kuten A-104 Dubnaan.

### Muita valtateitä
*M18 Kuola, Pietari–Murmansk
*Pietarin kehätie KAD, A118
*M56 Kolyma, Jakutsk–Magadan

## Rautatiet

Rautateilla kuuluisia magistraleja ovat mm. Transsibirskaja magistral (Siperian rata) ja Baikalo-Amurskaja magistral (Baikalin–Amurin rautatie).
Ua Huka

**Ua Huka** on yksi pohjoisista Marquesassaarista, noin 40&nbsp;km itään Nuku Hivasta. Siellä on 571 asukasta kolmessa kylässä: Vaipaee, Hane ja Hokatu.

Saari on puolikaaren muotoinen ja aukeaa etelään. Maa-ala on noin 83 neliökilometriä. Saaren keskiosa on ylänköä, johon tunkeutuvat syvät jokilaaksot. Korkein huippu Hitikau ulottuu 855 metrin korkeuteen. Saaren alkuperäinen kasvillisuus on suurelta osin tuhoutunut villiintyneiden vuohien ja hevosten laiduntamisen takia. 

Ua Hukan pääelinkeinot ovat kopran tuotanto ja turismi.

## Lähteet

## Aiheesta muualla
Liisi Oterma

**Liisi Vilhelmiina Oterma** (vuoteen 1935 **Österman**; 6. tammikuuta 1915 Turku – 4. huhtikuuta 2001 Turku) oli suomalainen tähtitieteilijä ja professori. Hän oli ensimmäinen suomalainen tähtitieteestä väitellyt nainen.

Oterma valmistui ylioppilaaksi Turun Suomalaisesta yhteiskoulusta vuonna 1933. Hän opiskeli matematiikkaa ja tähtitiedettä Turun yliopistossa ja pääsi pian Yrjö Väisälän assistentiksi. Oterma valmistui filosofian kandidaatiksi vuonna 1938 ja lisensiaatiksi sekä tohtoriksi vuonna 1955. Väitöskirjansa (1955) Oterma teki kaukoputkien optiikasta ranskan kielellä. Väitöskirja sai korkeimman mahdollisen arvosanan, ja Otermasta tuli Turun yliopiston promootion priimustohtori. 

Vuosina 1941–1965 Oterma työskenteli yliopiston tähtitornin observaattorina osallistuen pikkuplaneettojen etsimiseen. Uransa aikana hän löysi yhteensä noin 200 pikkuplaneettaa ja kolme komeettaa, joista yksi nimettiin hänen mukaansa (39P/Oterma). Vuonna 1959 Otermasta tuli tähtitieteen dosentti, ja vuosina 1962–1965 hän oli Turun yliopiston tähtitieteen vt. professori ja vuosina 1965–1978 varsinainen professori. Vuonna 1971 hänestä tuli Väisälän seuraaja Tuorlan observatorion johtajana.

Oterma harrasti kieltenopiskelua ja osasi muun muassa saksaa, ranskaa, italiaa, espanjaa, esperantoa, unkaria, englantia ja harrasti myös esimerkiksi arabian kieltä. Hän hoiti aikanaan Tuorlan observatorion kirjeenvaihdon ulkomaille. Oterman alkuperäisiin suunnitelmiin kuului opiskella sanskriittia, jota ei Turun yliopistossa kuitenkaan opetettu, ja valinta kohdistui lopulta tähtitieteeseen.

Oterma oli luonteeltaan hiljainen, vaatimaton sekä julkisuutta karttava, ja muun muassa Kööpenhaminan observatorion professori Anders Reiz sanoi Oterman "vaikenevan yhdellätoista kielellä". Oterma vältteli myös valokuvissa esiintymistä, ja hänestä on olemassa vain kourallinen kuvia.

## Katso myös
*Luettelo Liisi Oterman löytämistä asteroideista

## Lähteet
Haamuhenkilö

**Haamuhenkilö** tai **valehenkilö** ( ’sukkanukke’) on erityisesti tietoverkkojen yhteisöissä käytetty termi, joka tarkoittaa yhteisön jäsenen ylimääräistä tai valheellista identiteettiä. Haamuhenkilöitä pidetään monissa yhteisöissä erittäin vahingollisina yhteisön toiminnan kannalta. Joissakin yhteisöissä, kuten Facebookissa, Twitterissä, eBay-sivustolla ja Wikipediassa, ne on kokonaan kielletty.

Internetin verkkoyhteisöissä, kuten keskustelupalstoilla, uutisryhmissä, IRC:ssä tai wikeissä, haamuhenkilö on yhteisöön aikaisemmin liittyneen jäsenen luoma ylimääräinen käyttäjätunnus tai tiettyä tarkoitusta varten luotu valheellinen käyttäjätunnus. Tämän tunnuksen avulla käyttäjä voi esiintyä täysin toisena käyttäjänä, mikä tarjoaa mahdollisuuden hämätä muita yhteisön jäseniä erilaisin keinoin:

* Haamuhenkilö voi osallistua yhteisössä järjestettäviin äänestyksiin omistajansa ”varsinaisen” käyttäjätunnuksen lisäksi sekä tukea tämän esittämiä mielipiteitä yhteisön keskusteluissa.

* Haamuhenkilö voi vastustaa ”varsinaisen” käyttäjätunnuksen mielipiteitä hyvin heikoin perustein, jotka tämä pystyy vaivattomasti kumoamaan. Tähän tekniikkaan liittyy usein myös haamuhenkilön häiritsevä käyttäytyminen. Tämän toiminnan tavoitteena on vaikeuttaa todellisen keskustelun käymistä.

* Haamuhenkilö antaa käyttäjälle mahdollisuuden esittää mielipiteitä, joita hän ei halua muiden jäsenten yhdistävän ”varsinaiseen” käyttäjätunnukseensa.

Haamuhenkilöihin rinnastetaan myös todellinen henkilö, joka pyynnöstä liittyy yhteisön jäseneksi vaikuttaakseen yhteisöön samalla tavalla kuin haamuhenkilö.

## Katso myös
* Bulvaani

## Lähteet

## Aiheesta muualla
Rennes-le-Château

**Rennes-le-Château** on kunta Etelä-Ranskassa. Kylässä oli 91 asukasta vuonna 2008, ja kylän asuintiheys oli 6,1 asukasta/km². Kylän pormestari on Alexandre Painco.

## Pyhän Maria Magdaleenan kirkko
Rennes-le-Châteaun Magdalan Marialle omistettu kirkko on peräisin vuodelta 1059. Kirkon pappi Bérenger Saunière kunnostutti kirkkoa 1800-luvun lopulla. Huhujen mukaan hän sai remonttirahat löydettyään aarteen tai salaisuuden, jonka salassapidosta katolinen kirkko olisi maksanut hänelle. Toisaalta tiedetään, että hän myi valtavan määrän messuja, joita ei mitenkään ehtinyt pitää. Kylä nousi aarrehuhujen ansiosta maailmanmaineeseen. Paikallinen ravintoloitsija levitti huhuja 1950-luvulla houkutellakseen asiakkaita. 

Legendasta kertoo brittitoimittajien teos *[[Pyhä veri, pyhä Graal]]*, ja aihetta sivuaa jännitysromaani Dan Brownin *[[Da Vinci -koodi]]*. Legendaan liittyy muun muassa väite, että Magdalan Maria olisi haudattu kylän lähellä sijaitsevaan luolaan.
 
Kyseisen aarteen etsinnästä 1950-luvulla kertoo Lucie Durbianon sarjakuva-albumi *Aarre* (suom. WSOY 2011), ja kirjan loppupuolen tapahtumat sijoittuvat Rennes-le Chäteauhun.

Kirkossa on 1800-luvun kunnostuksen jäljiltä uusia taideteoksia, kuten demoni Asmodeusta esittävä patsas ja 14-osainen Ristin tie -kuvasarja.

## Lähteet
*

### Viitteet

## Aiheesta muualla

* Kylän kotisivut
Châteauroux

**Châteauroux** on kaupunki Ranskan keskiosassa Centre-Val de Loiren hallintoalueella Indren departementissa. Se on departementin pääkaupunki. Châteauroux’ssa on arviolta 45&nbsp;209 asukasta (vuonna 2013) ja kaupungin pinta-ala on 25,54 neliökilometriä.

## Urheilu
* Kakkosliigan jalkapallojoukkue La Berrichonne de Châteauroux

## Tunnettuja asukkaita
Kuuluisia châteauroux'laisia (ransk. *Castelroussines/Castelroussins*)
* Kenraali Henri-Gatien Bertrand (1773–1844), joka seurasi Napoleonia Elballe ja Saint Helenalle
*Marcel Boussac (1889–1980), hevoskasvattaja
*Gérard Depardieu (s. 1948), näyttelijä

## Lähteet

## Aiheesta muualla

*Kaupungin ja sen metropolialueen internetsivut
Josep Borrell

**Josep Borrell Fontelles** (s. 24. huhtikuuta 1947 La Pobla de Segur) on espanjalainen sosialistipoliitikko. Hän oli Pedro Sánchezin hallituksen ulkoministeri ennen kuin hänet valittiin Euroopan unionin ulkoasioiden ja turvallisuuspolitiikan korkeaksi edustajaksi 2019. 

Borrell oli Euroopan parlamentin jäsen 2004–2009 ja Euroopan parlamentin puhemies 2004&ndash;2007. Hän toimi Felipe Gonzálezin hallituksen julkisten töiden ministerinä 1990-luvulla.

Borrell on valmistunut ilmailualan insinööriksi 1969 Madridin teknillisestä yliopistosta ja kauppatieteiden tohtoriksi Universidad Complutense de Madridista. Hän on opiskellut myös Stanfordin yliopistossa ja Institut français du pétrolessa. 

Borrell liittyi 1975 Francon aikana vielä laittomaan sosialistipuolueeseen (PSOE). Hänet valittiin Majadahondan valtuustoon 1979 Espanjan ensimmäisissä demokraattisissa paikallisvaaleissa. Vuonna 1984 pääministeri Felipe González nimitti hänet valtiovarainministeriksi. Vuonna 1991 hänestä tuli julkisten töiden ministeri ja ympäristöministeri.   

Syyskuussa 2006 Borrell väitti tanskalaisen uutistoimisto Ritzaun mukaan, etteivät Pohjoismaat kokeneet sotaa, minkä tulkittiin tarkoittaneen toista maailmansotaa. Tällä hän viittasi Pohjoismaissa ja Alankomaissa paljon nimiä keränneeseen Oneseat-kampanjaan ja siihen, että Strasbourgin asema Euroopan parlamentin virallisena kotipaikkana on Ranskan ja Saksan sovinnon symboli. Borrell pyysi Pohjoismaita koskenutta lausuntoaan anteeksi 29. syyskuuta sanoen tarkoittaneensa vain Ruotsia. 

Borrell on kuvannut Venäjää ”vanhaksi viholliseksi”, väittänyt, että ”amerikkalaisten piti tappaa vain neljä intiaania” ennen itsenäistymistä ja tuominnut Yhdysvaltain ”cowboy”-politiikan koskien Venezuelaa. Hän vastustaa Katalonian itsenäistymispyrkimyksiä.   

Josep Borrellille on myönnetty Kaarle III:n ritarikunnan suurristi (1996) ja Isabella Katolilaisen ritarikunnan suurristi (2000).

## Lähteet

## Aiheesta muualla
*
EU3

**EU3** on Euroopan unionin ulkopuolella käytetty nimitys Isosta-Britanniasta, Ranskasta ja Saksasta.

Iso-Britannia ja Ranska ovat ydinasevaltioita ja Yhdistyneiden kansakuntien turvallisuusneuvoston jäseninä niillä on vaikutusta Yhdistyneiden kansakuntien päätöslauselmiin, koska ne voivat veto-oikeudella kieltää päätöslauselman hyväksymisen. 

Saksa puolestaan on Euroopan unionin taloudellisesti merkittävä jäsenvaltio, jonka aikomus luopua ydinvoimasta ja ryhtyä lisäämään venäläisen maakaasun käyttöä vaikuttaa erityisesti Venäjän suuntaan ja myös Viron, Latvian, Liettuan sekä Puolan idänsuhteisiin.

Virallisesti Euroopan unioni kannattaa sitä, ettei muodostu kovia ytimiä, ja ettei unionin päätöksenteko pirstaloidu kiinteisiin maiden muodostamiin blokkeihin, minkä vuoksi EU3:a sisäpiirin tunnuksena ei käytetä.

Yhdysvaltain rinnalla Euroopan unioni pyrkii olemaan aktiivinen mm. Aasiassa, missä Saksa on pyrkinyt toimimaan välittäjänä Yhdysvaltain ja Iranin välisessä kiistassa oikeudesta ydinvoimaan.
Riitta Salin

**Riitta Liisa Salin** (o.s. **Hagman**, s. 16. lokakuuta 1950 Helsinki) on entinen suomalainen pikajuoksija. Hän on ensimmäinen suomalainen nainen, joka on voittanut kultaa yleisurheilun pikamatkoilla arvokisoissa. Salin voitti Euroopan-mestaruuden 400 metrillä ME-ajalla 50,14 Roomassa 1974. Samoissa kisoissa hän oli mukana Suomen 4&nbsp;×&nbsp;400 metrin viestijoukkueessa, joka voitti EM-hopeaa. Hän osallistui Montrealin olympialaisiin 1976, jossa sijoittui 400 metrillä seitsemänneksi ja 4&nbsp;×&nbsp;400 metrin viestissä kuudenneksi. Hän oli viestijoukkueessa myös EM-kilpailuissa 1969 (sijoitus 8.) ja 1971 (sijoitus 7.) ja voitti SM-kultaa 200 ja 400 metrin matkoilla vuosina 1974–1976. Seuratasolla Salin edusti Viipurin Urheilijoita.

Aktiiviuransa jälkeen Riitta Salin oli kahdeksan vuotta Suomen Urheiluliiton (SUL) hallituksessa, josta neljä vuotta varapuheenjohtajana. Hänet valittiin Vuoden urheilijaksi vuonna 1974.

Riitta Salinin aviomies on aitajuoksija Ari Salin. Ari Salin ja Tapani Ilkka olivat hänen valmentajiaan. Riitan veli, Matti Hagman, oli jääkiekkoilija.

## Ennätykset
*60 m (sisärata): **7,4h** Turku (SM-hallikisat) 6. helmikuuta 1976
*100 m (ulkorata): **12,21** Seinäjoki (kansallinen kilpailu) 19. heinäkuuta 1975
*200 m (ulkorata): **22,8h** Helsinki (kansainvälinen kilpailu) 10. syyskuuta 1974
*300 m (ulkorata): **37,48** **SE** Lontoo, Yhdistynyt kuningaskunta (kansainvälinen kilpailu) 26. toukokuuta 1976
*400 m (ulkorata): **50,14** **SE** Rooma, Italia (EM-kisat) 4. syyskuuta 1974. Aika oli myös silloinen **ME** ja se kesti 9. toukokuuta 1976 asti.
*400 m (sisärata): **52,9h** **SE** Turku (SM-hallikisat) 7. helmikuuta 1976

* h = käsiajanotolla saatu tulos, ei suoraan vertailukelpoinen.

## Lähteet
* 
* 400m legendat: Riitta Salin 

## Aiheesta muualla
* Ylen Elävä arkisto: EM-Salinin ME
Jeanette Biedermann

**Jeanette Biedermann** (s. 22. helmikuuta 1980 Berliini) on saksalainen laulaja ja näyttelijä. Hänestä käytetään usein pelkästään nimeä **Jeanette**.

Jeanette esiintyi kuusivuotiaana *Kinderzirkus Lilliputissa* Berliinissä. Hän osallistui vuonna 1999  *Bild-Schlagerwettbewerb* -kilpailuun selviytyen voittajaksi 270 000 kilpailijan joukosta. Tämän jälkeen hän julkaisi ensisinglensä *Das tut unheimlich weh* mikä on hänen ainoa levytyksensä saksaksi tähän mennessä. Vuonna 1999 hän sai roolin suositusta saippuaoopperasta *Gute Zeiten, schlechte Zeiten*, jossa hän näytteli Marie Balzeria. Muutamaan kuukautta myöhemmin hän teki levytyssopimuksen Polydor-levy-yhtiön kanssa ja julkaisi syyskuussa 2000 ensimmäisen englanninkielisen singlensä *Go Back*, joka nousi Saksan singlelistan sijalle 8. Singleä seurasi debyyttialbumi *Enjoy!* sekä toinen single *Will You Be There*.

Jeanette julkaisi toisen albuminsa *Delicious* vuotta myöhemmin ja se myi kultaa Saksassa. Albumilta julkaistiin singlet *How It's Got To Be*/*No Style*, *No More Tears* sekä *Sunny Day*, joka oli mukana albumin uudella painoksella. Hän myös voitti vuoden naisartistin Echo-palkinnon. Vuonna 2002 hän julkaisi kolmannen albuminsa Rock My Life, joka myös myi kultaa. Albumin julkaisun jälkeen hän lähti menestyksekkäälle kiertueelle, josta julkaistiin myös dvd. Jeanette myös äänitti dueton yhdessä Ronan Keatingin kanssa kappaleesta *We've Got Tonight*, josta tuli top-10 hitti Saksan lisäksi myös Itävallassa. 

Vuonna 2003 hän jätti levy-yhtiönsä ja solmi uuden sopimuksen Kuba/Universal Records yhtiön kanssa. Tulevan *Break On Through* albumin ensimmäinen single *Rockin' On Heaven's Floor* oli top-10 hitti sekä Saksassa, Itävallassa että Sveitsissä. Albumilta julkaistiin myös kaksi muuta singleä - *No Eternity* ja *Hold The Line*. Albumia seurasi Jeanetten suurin kiertue, josta myös julkaistiin dvd. *Break On Through* on tähän mennessä Jeanetten ainoa platinaa myynyt albumi. Menestyksen siivittämämä hän julkaisi marraskuussa 2004 *Merry Christmas* joulualbumin sekä *The Infant Light* singlen. Samana vuonna hän myös jätti roolinsa *Gute Zeiten, schlechte Zeiten* sarjassa.

Albumi *Naked Truth* julkaistiin keväällä 2006, mutta se ei ollut edellisten albumeiden kaltainen menestys. Siltä julkaistiin kuitenkin neljän singleä *Run With Me*, *Bad Girls Club*, *Endless Love* sekä *Heat Of The Summer*. Albumin julkaisun ja lyhyen kiertueen jälkeen Jeanette päätti pitää taukoa laulajanurastaan ja keskittyä näyttelemiseen. Vuonna 2008 hän saikin roolin uudesta *Anna und die Liebe* sarjasta, joka nousi suureen suosioon Saksassa. 

Keväällä 2009 Jeanette palasi musiikin pariin *Undress To The Beat* singlellä ja samannimisellä albumilla. Albumilta julkaistiin vielä kaksi muuta singleä - *Material Boy (Don't Look Back)* sekä *Solitary Rose*, jota soitettiin myös *Anna und die Liebe* sarjassa. Hänen oli tarkoitus lähteä Solitary Rose Tour nimiselle kiertueelle, mutta joutui peruuttamaan sen, koska hänen isällään diagnosoitiin keuhkosyöpä. Jeanette jätti *Anna und die Liebe* sarjan vuoden 2010 alussa, mutta palasi takaisin vuonna 2011.

## Levytykset
Aspö

**Aspö** tai **Aspön** voi tarkoittaa seuraavia asioita:

## Suomessa
* Aspö, saariryhmä Korppoossa Paraisilla
* Haapasaari (), saari ja entinen kunta Kotkassa

## Ruotsissa
* Aspön piiri, usean Ruotsin piirin nimi
* Aspö, saari Karlskronan kunnassa
* Aspö, saari Haningen kunnassa
* Aspön, saari Värmdön kunnassa
Jessica Boehrs

**Jessica Boehrs** (s. 5. maaliskuuta 1980 Magdeburg, Saksa) on saksalainen laulaja ja näyttelijä. Hän toimi saksalaisen Hands Up -yhtye Novaspacen laulajana. Boehrs esiintyi vuonna 2004 elokuvassa *[[Eurotrip]]*. Vuonna 2008 hän näytteli Lemmen viemää -sarjassa.

## Levytykset
### Albumit
* 
* 
* 

### Singlet
* ”Time After Time” (2002)
* ”To France” (2002)
* ”Guardian Angel” (2002)
* ”Paradise” (2003)
* ”Run to You” (2003)
* ”Beds Are Burning” (2004)
* ”So Lonely” (2004)
* ”Dancing with Tears in My Eyes” (2004)
* ”All Through the Night” (2006)

## Lähteet

## Aiheesta muualla
*
Luettelo Tšadin puolueista

Tämä on **luettelo [[Tšad]]in puolueista**.

Vaikka Tšadissa on lukuisia puolueita, se on käytännössä yhden puolueen hallitsema maa, jossa Isänmaallinen pelastusliike (MPS) on vallassa. Parlamentin 188 paikasta on vuoden 2024 vaalien jälkeen 124 paikkaa suoraan MPS:llä, ja lisäksi 52 puolueilla, jotka olivat sen kanssa vaaliliitossa.

Hallituksessa tosin ovat myös Kansallinen demokratian ja uudistamisen liitto ja Uudistamisen ja demokratian liitto, mutta valtapuolueella on enemmistö parlamenttipaikoista ilman niitäkin.

Seuraavilla puolueilla on vähintään 2 paikkaa vuonna 2024 valitussa parlamentissa:
*Isänmaallinen pelastusliike (*Mouvement patriotique de salut*, MPS)
* *Rassemblement national des démocrates tchadien* (RNDT/ Le Réveil)
* *Rassemblement pour la démocratie et le progrès* (RDP)	
*Kansallinen demokratian ja uudistamisen liitto (*Union nationale pour la démocratie et le renouveau* UNDR)
* *Parti Paix et Cohésion Sociale* (PCS)	
* *Mouvement des patriotes tchadiens pour la république* (MPTR)
* *Parti pour les libertés et le développement * (PLD)
*Uudistamisen ja demokratian liitto (*Union pour le Rénouveau et la démocratie* URD)

Lisäksi 27 puolueella on yksi edustaja:
* AL-WASSAT
* AL NASSOUR
* ARD
* ASTRE
* ATD
* CAP-SUR
* CNDS
* CTPD
* DAR
* FPL
* LES LEADERS
* Movement for Democracy and Socialism in Chad (MDST)
* MERCI
* MNCT
* MUR
* Party for Democracy and Full Independence (PDI)
* PDS
* PDPT
* PDSA
* Party for Freedoms and Development (PLD) 
* Parti républicain (PR)
* PST
* Chadian Democratic Union (UDT)
* Union of Democratic Forces (UFD)
*  UFDR
*Kansallinen liitto (*Union nationale*)
* Viva-RNDP
## Lähteet
Poppaea Sabina

**Poppaea Sabina** (kuoli 65) oli Rooman keisarin Neron toinen vaimo. Hänen isänsä oli Titus Ollius. Hän sai nimensä äitinsä isän, vuoden 9 jaa. konsulin, Poppeaus Sabinuksen mukaan.

Poppaea Sabina oli naimisissa kolmesti. Hänen ensimmäinen miehensä oli pretoriaanikaartin prefekti Rufrius Crispus. Crispus ja Poppaea saivat yhden pojan, jonka Nero myöhemmin antoi tappaa. Poppaean seuraava mies oli tuleva keisari Otho, joka oli keisari Neron läheisiä ystäviä. Nero halusi kuitenkin Poppaean rakastajattarekseen ja lähetti Othon Lusitaniaan maaherraksi vuonna 58. Poppaean kerrotaan yllyttäneen Neroa tappamaan äitinsä Agrippinan ja eroamaan vaimostaan Octaviasta. Tämän jälkeen Nero meni naimisiin Poppaean kanssa ja tämä sai arvonimen *[[Augusta (arvonimi)|augusta]]*. Hän synnytti Nerolle tyttären nimeltä Claudia Augusta, joka kuitenkin kuoli neljän kuukauden ikäisenä. Historioitsija Suetoniuksen mukaan Poppaean ollessa seuraavan kerran raskaana riidan päätteeksi raivostunut Nero potkaisi häntä vatsaan aikaansaaden Poppaean kuoleman. 

Claudio Monteverdi sävelsi vuonna 1642 Giovanni Francesco Busenellon Tacituksen kuvaukseen pohjautuvaan librettoon oopperan *[[L'incoronazione di Poppea]]* (), jonka pääosassa Poppaea on.

## Lähteet
* 

### Viitteet
Rai 1

**Rai 1** on Italian RAI-yhtiön päätelevisiokanava ja maan toiseksi katsotuin kanava. Se on yleiskanava, jonka pääkilpailija on Mediasetin Canale 5. Kanava aloitti toimintansa 3. tammikuuta 1954. Rai 1:n tunnetuimpia ohjelmia ovat mm. uutisohjelma TG1, kilpailuohjelma L'eredità ja tosi-tv-ohjelma Tale e Quale Show.
Rai

**Rai** tarkoittaa seuraavia:
* rai, musiikkityyli
* rai, rairuoho
* rai, Thaimaassa käytössä oleva pinta-alan yksikkö
* Rai, Mikronesian Yapin osavaltiossa käytetty rahalaji
* RAI, *Radiotelevisione Italiana*, italialainen televisio- ja radioyhtiö
* RAI, vanhusasiakkaiden hoidon tarpeen ja laadun sekä kustannusten arviointi- ja seurantajärjestelmä.

## Henkilöt
Rai on seuraavien henkilöiden nimi:
* Raí, *Raí Souza Viera de Oliviera* (s. 1965), brasilialainen jalkapalloilija
* Aishwarya Rai (s. 1973), intialainen näyttelijä ja missi
* Bibhashwori Rai (s. 1970), nepalilainen ampuja
* Nityanand Rai (s. 1966), intialainen poliitikko
* Prem Das Rai (s. 1954), intialainen poliitikko
* Raghu Rai (s. 1942), intialainen valokuvaaja ja kuvajournalisti
* Sita Kumari Rai, nepalilainen taekwondoin.
Hekatomnidit

**Hekatomnidit** olivat antiikin Kaariaa hallinnut suku. Hekatomnidit hallitsivat Kaariaa Persian valtakunnan satraappeina. Suku on saanut nimensä sen kantaisän Hekatomnoksen mukaan. Kaaria oli Hekatomnidien aikana melkein itsenäinen ja se nousi kapinaan Artakserkses III:n aikana. 

Suvun tunnetuin jäsen on Mausollos, jonka vaimo rakennutti kuuluisan Halikarnassoksen mausoleumin. Sana mausoleumi on juonnettu Mausoloksen nimestä. 

* Hekatomnos (391–377)
* Mausollos (377–353)
* Artemisia II (353–351)
* Idrieus (351–344)
* Ada (344–340)
* Piksodaros (340–334)
* Ada (toiseen kertaan) (334–326?)

## Aiheesta muualla
* Wiki Classical Dictionary - Hecatomnids  (englanniksi)
Myrskypurje

**Myrskypurje** on vahvasta materiaalista valmistettu pienikokoinen purje, jota nimensä mukaisesti käytetään myrskytuulissa. Myrskypurje saattaa olla usein väriltään oranssi tai muutoin helposti näkyvästä materiaalista tehty. Korkeassa aallokossa liikkuva vene on muiden vesillä liikkuvien helpommin havaittavissa, kun purjeet ovat väreiltään vahvat.

Myrskypurjeina käytetään myrskyfokkaa (keulapurje; storm jib) ja myrskyisoa (myrskyisopurje; storm mainsail, trysail). Molemmat purjeet on leikattu niin, että niiden alaliikki (alareuna) nousee jyrkästi ylös. Tämä jättää sopivasti tyhjää tilaa, jotta kannen yli vyöryvillä aalloilla on tilaa mennä yli eivätkä ne osuessaan purjeeseen kallistaisi venettä.

Useimmalle veneelle pelkkä myrskyfokka tarjoaa Itämeren oloissa sopivan ja riittävän vaihtoehdon, kun keulapurjetta ei voi enää muutoin pienentää. Myrskyisoa harvemmin kuuluu veneen varusteisiin.
1G

**1G** () on yleinen lyhenne ns. "ensimmäisen sukupolven" matkapuhelinteknologioille. Tämän ajattelun mukaan ensimmäistä sukupolvea (1G) edustavat analogiset standardit kuten pohjoismainen NMT ja esimerkiksi Yhdysvalloissa käytetty AMPS. Japanissa  NTT,eli Nippon Telephone and Telegraph avasi vuonna 1979 ensimmäisenä kaupallisen 1G-matkapuhelinverkon maailmassa.  

Ensimmäisen sukupolven matkapuhelinjärjestelmille oli luonteenomaista se, että toisin kun perinteisissä radiopuhelimissa ja niin sanotuissa "nollannen sukupolven" matkapuhelinjärjestelmissä, käyttäjä kykeni säilyttämään puheluyhteyden liikkuessaan laajalti tukiasemien välillä yhteyden siirtyessä tukiasemalta toiselle saumattomasti.

## Suomessa
Ensimmäisen sukupolven NMT-matkapuhelinverkko aloitti toimintansa Suomessa vuonna 1981. Pohjoismaiden yhteinen NMT-verkko oli maailman ensimmäinen mobiiliverkko, jossa puhelut toimivat valtakunnanrajojen yli.

NMT-verkko lopetettiin 31. joulukuuta 2002, minkä jälkeen GSM on ollut yleisin matkapuhelinteknologia.

## Lähteet
Aselepo

**Aselepo** on sodan tai muun aseellisen konfliktin tilapäinen keskeytys. Aseellisen konfliktin jo ollessa käynnissä riidan osapuolia voidaan yrittää suostutella tulitaukoon tai aselepoon neuvotteluyhteyden uudelleen avaamiseksi. Tällöin sovitaan, etteivät osapuolet suorita sotatoimia toisiaan vastaan tietyn ajankohdan jälkeen tai tietyllä aikavälillä. Sovinto voi olla alueeltaan tai kestoltaan rajattu.

Aselepo voi muodostua vuosien mittaiseksi, mikäli valtiot eivät solmi rauhansopimusta, jossa ne määrittelevät kaikki sodan- tai konfliktinjälkeiset kysymykset.

Aselepoa edeltää tulitauko, jossa välittömät sotatoimet lopetetaan, mutta joukot jäävät paikoilleen asemiinsa valmiina jatkamaan taistelua.
Pohjukaissuoli

**Pohjukaissuoli** eli *duodenum* käsittää 20–30&nbsp;cm ohutsuolen alkuosasta ja alkaa mahanportista. Suurin osa ravintoaineiden imeytymisestä tapahtuu duodenumissa ja jejunumissa. Tämän vuoksi duodenumin seinämä on voimakkaasti poimuuntunut ja siinä on imeytymispinta-alaa kasvattavia mikrovilluksia ja nukkalisäkkeitä. Pohjukaissuolen avartuma on pohjukaissuolen leveähkö alkuosa, jonka sisältö on hapan siihen tulevan mahanesteen vaikutuksesta. Pohjukaissuolen avartumassa on runsaasti erityisiä pohjukaissuolirauhasia, joiden erittämä lima suojaa limakalvon soluja happamalta mahanesteeltä. Jos pohjukaissuolirauhasten toiminta on häiriintynyt, hapan ruokasula saattaa aiheuttaa pohjukaissuolen limakalvoon haavaumia. 

Puolessavälissä pohjukaissuolta mahasta tullut hapan ruokasula neutraloituu sapen ja haimanesteen vaikutuksesta. Sappi erittyy sappirakosta sappitiehyttä pitkin pohjukaissuoleen ison pohjukaissuolinystyn eli *papilla Vaterin* kohdalle. Samaan kohtaan tulee myös haimasta haimatiehyt, mutta sillä voi olla toinenkin laskukohta, jota kutsutaan pieneksi pohjukaissuolinystyksi. Haimatiehyt ja sapenjohdin saattavat olla yhtyneinä loppuosastaan. Pohjukaissuoli on koko leveydeltään kiinni vatsaontelon takaseinämässä, kun taas muut ohutsuolen osat ovat kiinni siinä suoliliepeen välityksellä.

## Pohjukaissuolen rakenne

Pohjukaissuolen seinämässä on neljä kerrosta: limakalvo, limakalvon alainen kerros, lihaskerros ja sidekudoksinen ulkokerros. Pohjukaissuolessa erotetaan seuraavat osat: *pars superior* (yläosa), *pars descendens* (laskeutuva osa), *pars horizontalis* (vaakaosa) ja *pars ascendens* (nouseva osa). Kohta, jossa pohjukaissuoli ja tyhjäsuoli yhtyvät, on *flexura duodenojejunalis*.
* Limakalvo on poimuttunut koko ohutsuolen alueella nukkalisäkkeiksi, jotka lisäävät pilkottujen ravintoaineiden imeytymispinta-alaa. Limakalvon pintasolut erittävät limaa, ruuansulatusentsyymejä ja hormoneja.
* Limakalvon alaisessa kerroksessa on runsaasti verisuonia, imukeräsiä ja hermoja.
* Lihaskerros on muodostunut sileistä lihaksista ja siinä sisinnä on rengasmaisesti ja uloinna pitkittäisesti järjestäytyneitä lihaksia. Lihaskerros vastaa ohutsuolen kanavan liikkeistä.
Siviili

**Siviili** on henkilö, joka ei ole asevoimien palveluksessa. Siviileihin eivät kuulu sotilaat, rajavartijat eivätkä poliisit. Sanaa siviili käytetään myös etuliitteenä erottamaan asevoimien toimintaa muusta vastaavasta toiminnasta, esimerkiksi *siviili-ilmailu*.

Puolustusvoimien palkattu henkilöstö jakautuu myös sotilaisiin ja siviileihin.

## Katso myös
*Kotirintama
*Siviilipalvelus
Saija Varjus

**Saija Varjus** (s. 30. tammikuuta 1965 Parkano) on suomalainen iskelmälaulaja. Hänet valittiin vuonna 1996 Tangokuningattareksi. Aikaisemmin Varjus työskenteli musiikin- ja luokanopettajana. Hänen tunnetuimpiin levytyksiinsä kuuluvat muun muassa iskelmät ”Dam dam da da di dum” (1997) ”Vastatuuleen” (1998), ”Kuiskaten” (2002) ja ”Ihana aamu” (2002). Vuonna 2010 Varjus oli mukana Toivo Kärjen sota-aikaisista sävellyksistä koostetulla kaksoisalbumilla On elon retki näin, lauloi kahdeksan kappaletta, joista  "Pyyhi rakkahin kyynelees nuo" (1944)  oli ensilevytys .

## Yksityiselämä

Saija Varjuksella todettiin tammikuussa 1998 MS-tauti, joka on vaikeuttanut hänen liikkumistaan niin että joutuu käyttämään kulkemiseensa rollaattoria, sähköllä kulkevaa invamopoa ja pyörätuolia. Hän meni 13.&nbsp;lokakuuta 2007 naimisiin kitaristi Petri Hämäläisen kanssa.. Avioliitto, joka oli Varjuksen toinen, päättyi eroon vuonna 2013. Vuosina 2013–2015 Varjus oli avoliitossa Tero Lempisen kanssa.

## Diskografia

;Studioalbumit
* 
* 
* 
* 
* 

## Lähteet

## Aiheesta muualla

* Saija Varjus Pomus-tietokanta
* Saija Varjus  Mediamusiikin esittelysivu
*
Ada (satraappi)

**Ada** (, kuoli noin 326 eaa.) oli Kaarian satraappi. Adan isä oli Hekatomnos, joka perusti Hekatomnidien hallitsijasuvun. Adan veljet Mausollos, Idrieus ja Piksodaros sekä hänen siskonsa Artemisia II hallitsivat myös Kaarian satraappeina. Ada oli naimisissa veljensä Idrieuksen kanssa. Adasta tuli uusi satraappi, kun Idrieus kuoli vuonna 344 eaa., mutta Piksodaros syrjäytti hänet vuonna 340 eaa. Piksodaroksen kuoltua vuonna 335 eaa. Kaarian hallitsijaksi tuli persialainen Orontobates, joka myös oli ollut Piksodaroksen vävy. 

Kun Aleksanteri Suuri valtasi Kaarian vuonna 334 eaa. antautui Ada hänelle ja Aleksanteri teki hänestä uudelleen Kaarian satraapin. Ada puolestaan adoptoi Aleksanterin omaksi pojakseen, ja näin ollen Adan kuoltua vuoden 326 eaa. tienoilla Kaaria siirtyi laillisesti Aleksanterille.

## Aiheesta muualla
* Greenwalt, William S.: Ada (c. 380–c. 323 BCE)  *Women in World History: A Biographical Encyclopedia* (2002), Encyclopedia.com.
Paella

**Paella** on Espanjan Valencian seudulta peräisin oleva  perinneruoka. Perinteinen paella valmistetaan paistamalla jänistä ja kanaa oliiviöljyssä, ja kypsentämällä lisäten tomaattimurskaa, sahramia, paprikajauhetta, vettä, riisi, etanat ja pavut (voi- ja leikkopapuja) . Kypsennykseen käytetään suurikokoista laakeaa teräs- tai rautapannua, ja riisinä  voidaan käyttää ainoastaan lyhytjyväisiä espanjalaisia riisilajikkeita, kuten *bomba, sénia* ja *albufera*, joka on kahden ensimmäisen hybridi.

Paella on tunnetuimpia espanjalaisia ruokalajeja ja perinteisen paellan ainekset ja valmiin paellan ulkonäkö sekä koostumus ovat tarkkaan määriteltyjä. Pääkaupungissa Madridissa ja Espanjan turistialueilla, kuten Aurinkorannikolla, tarjoillaan kuitenkin monenlaisia paelloiksi kutsuttuja riisiruokia, joissa voi olla monenlaisia raaka-aineita.

Paellan juuret johtavat yksinkertaiseen kansankeittiöön. Paellan perusaines riisi tuli Espanjaan arabivalloituksen mukana todennäköisesti jo 700-luvulla. Riisiä viljeltiin aluksi juuri Valencian seudulla. Sadonkorjuun aikaan tuli tavaksi valmistaa riisiruokia.

## Nimen alkuperä
Paella tarkoittaa alun perin valencian kielellä suurta laakeaa rautapannua, jossa on valmistettu suuria määriä ruokia. Perinteinen paellapannu on laakea kaksikahvainen rautapannu. Valencialaisille paellapannu on nimeltään *paella*.

## Lähteet
* Juha Pekka Helminen (2004), Paellaa joka lähtöön, Olé lehti, nro 6–7/2004.

### Viitteet

## Aiheesta muualla
Vienan Kemi

**Vienan Kemi** voi tarkoittaa seuraavia:
*Kemi eli Vienan Kemi, ennen Vienan Karjalaan kuulunut kaupunki ja kaupunkikunta Karjalan tasavallassa Venäjällä
*Kemijoki, myös Kemi, Vienan Kemijoki tai Vienan Kemi, joki Karjalan tasavallassa Venäjällä

## Lähteet
St. Lawrence

**St. Lawrence** eli **Saint Lawrence** tarkoittaa seuraavia asioita:

* St. Lawrence, joki Pohjois-Amerikassa
* St. Lawrence, lahti Atlantin valtameressä
* St. Lawrencen vesitie (*Saint Lawrence Seaway*)
* St. Lawrencen kansallispuisto, kansallispuisto Kanadassa
* St. Lawrence, Alaskaan kuuluva saari Beringinmeressä
* USS St.Lawrence, yhdysvaltalainen sotalaiva 1800-luvulla
* St. Lawrence, golfkenttä Lohjalla
* St Lawrence Ground, krikettikenttä Canterburyssä, Englannissa
* Pyhä Laurentius (), Rooman kirkon diakoni.
Eoraptor

**Eoraptor** (suomeksi "aamunkoiton varas") oli yksi ensimmäisistä dinosauruksista. *Eoraptorin* fossiilit ovat peräisin keskitriaskaudelta, noin 225 miljoonan vuoden takaa Argentiinasta.

Joidenkin tutkijoiden mukaan kaikkien dinosaurusten tuntematon yhteinen kantamuoto oli juuri *Eoraptorin* kaltainen.

## Löytäminen ja ominaisuudet
*Eoraptorin* pituus oli metri ja sen paino 10 kilogrammaa. Se oli siis suunnilleen ketun kokoinen. *Eoraptorilla* oli lihaksikkaat jalat, joilla se sai saaliinsa nopeasti kiinni.  Sen "käsien" pituus oli puolet jalkojen pituudesta. Käsissä oli 5 sormea joista kaksi oli surkastunut. Surkastuneissa sormissa ei ollut kynsiä, ja muidenkin sormien kynnet olivat heikot. Sen suu oli täynnä sahalaitaisia ja teräviä hampaita jotka sopivat hyvin lihan paloitteluun. Joidenkin tutkijoiden mukaan se söi myös kasveja.

Ensimmäiset fossiilit löydettiin Luoteis-Argentiinasta Ischigualaston myöhäistriakautisista kivikerrostumista vuonna 1993. *Eoraptor* löydettiin oikeastaan vahingossa, kun yksi tutkimusryhmän jäsen oli heittämässä pois kiveä, joka sisälsi *Eoraptorin* kallon. Sen takia alue tutkittiin tarkasti, mikä johti lähes kokonaisen luurangon löytymiseen. Laji nimettiin samana vuonna. *Eoraptorista* on toistaiseksi löydetty vain yksi luuranko, mutta se oli verrattain hyvin säilynyt. Triaskaudella Argentiina oli puoliaavikkomainen ympäristö, jossa oli sadekausi. *Eoraptor* saalisti hyönteisiä, liskoja ja muita dinosauruksia.

## Luokittelu
*Eoraptor* kuului liskonlantioisiin dinosauruksiin. Tutkijat eivät ole samaa mieltä mihin alalahkoon se kuului. Alun perin sitä pidettiin teropodina, kunnes tutkijat vuonna 2011 löysivät *[[Eodromaeus|Eodromaeuksen]]*, dinosauruksen joka eli samaan aikaan kuin *Eoraptor*. *Eodromaeuksella* oli monia teropodeille tyypillisiä piirteitä (jotka *Eoraptorilta* puuttuivat) ja *Eoraptorilla* oli joitakin samoja piirteitä kuin sauropodomorfeilla joten tutkijat vetivät johtopäätöksen että *Eoraptor* oli alkukantainen sauropodomorfi.

Toiset tutkijat kyseenalaistivat tämän teorian ja jatkoivat *Eoraptorin* luokittelemista teropodina.

*Eoraptor* saattoi myös olla kaikkien liskonlantioisten edeltäjä.

## Katso myös
* Herrerasaurus

## Lähteet
*
*
*
Gia Carangi

**Gia Marie Carangi** (29. tammikuuta 1960 – 18. marraskuuta 1986) oli yhdysvaltalainen malli. Hänellä oli italialaisia, walesilaisia ja irlantilaisia sukujuuria. Lyhyen uransa aikana hän teki mallintöitä muun muassa Versacelle, Armanille, Christian Diorille ja Yves Saint Laurentille. Carangia kuvattiin useamman kerran myös *[[Vogue]]*-lehden kanteen.

Carangia on pidetty maailman ensimmäisenä supermallina, vaikka samaa luonnehdintaa on käytetty myös mm. Dorian Leigh'stä ja Janice Dickinsonista.

Carangi muutti 18-vuotiaana kotikaupungistaan Philadelphiasta New Yorkiin, jossa hän loi mallinuransa. Samoihin aikoihin Carangille alkoi kehittyä heroiiniriippuvuus, mistä johtuen hänen uransa päättyi jo 1980-luvun alussa. Viimeinen kuva Carangista oli *[[Cosmopolitan]]*in kannessa vuonna 1982. Hän sairasti AIDSia ja kuoli siihen vuonna 1986. Carangilla todettiin AIDS hänen sairastuttuaan keuhkokuumeeseen. Tuohon aikaan sairautta ei juurikaan tunnettu, ja Carangin tapauksessa se havaittiin liian myöhään.

Carangin elämästä on tehty elokuva *[[Gia (elokuva)|Gia]]*, jossa häntä esitti Angelina Jolie. Dokumenttielokuva nimeltä *The Self-Destruction of Gia* julkaistiin muutama vuosi myöhemmin, vuonna 2003. Dokumentti käsittelee Carangin elämää ja henkilökohtaisia ongelmia.
Gia harrasti lesbosuhteita mm. Sandy Linterin kanssa.
## Lähteet

## Aiheesta muualla
* Gia Carangi Fashion Model Directory -sivustolla
* Gia Carangi Internet Movie Database -sivustolla
* Gia Carangi Find A Grave -sivustolla
Hiekkakivi

**Hiekkakivi** on sedimentti- eli kerroskivilaji, joka koostuu pääasiassa maasälvästä ja kvartsista. Koostumus kuitenkin vaihtelee sen mukaan, mitä mineraaleja hiekkakiven muodostaneessa hiekassa on ollut. Hiekkakiven väri voi olla harmaata, punertavaa, ruskeaa tai vihertävää. Hiekkakivi muodostaa usein näkyviä kivimuodostelmia. Hiekkakivi on yleensä varsin pehmeää ja helposti muokattavaa. Siksi se on yleinen rakennus- ja kiveysmateriaali. Hiekkakivi on haurasta, ja sen yksittäiset rakeet ovat kovia ja tasakokoisia. Näiden ominaisuuksien ansiosta se soveltuu miekkojen ja muiden terätyökalujen teroittamiseen. Pääosin hiekkakivestä koostuvat kivikerrokset suodattavat vettä ja ovat riittävän huokoisia varastoidakseen vettä suuria määriä.

Hiekkakivi on Satakunnan maakuntakivi. Maakuntakivet valittiin vuonna 1998 kansanäänestyksellä, jonka järjestivät GTK ja Suomen Matkailuliitto.

## Muodostuminen
Hiekkakivi muodostuu sidosaineisista kivirakeista. Raekoko on 0,2–2&nbsp;mm, ja sidosaineena on yleensä kalsiittia tai kvartsia. Tavallisin hiekkakiven muodostumismekanismi on kerrostuminen nesteestä, kuten joesta, järvestä tai merestä. Kerrostumisen ympäristö määrittää syntyvän hiekkakiven ominaisuudet, raekoon, erottautumisen, koostumuksen ja kiven geometrian. Muodostumispaikat voidaan jakaa seuraavasti:
* mantereiset ympäristöt
** joet
** järvet
* merelliset ympäristöt
** rannikot
** suistot
** vedenalaiset sakeat virtaukset

## Hiekkakivityypit

Kun hiekkakiven maantieteelliset ominaispiirteet on selvitetty, ne voidaan jakaa kolmeen laajaan ryhmään:
* yli 25 % maasälpää sisältävät (arkoosiareniitti, *arkosic*)
* yli 90 % kvartsia sisältävät (kvartsisareniitti, *quartzose*)
* runsaasti savea tai lietettä sisältävät (*argillaceous*)

## Lähteet

## Aiheesta muualla
* Finstone: Hiekkakivi
Mantineian taistelu

**Mantineian taistelu** voi viitata seuraaviin taisteluihin Mantineian kaupungin lähellä:

* Mantineian taistelu (418 eaa.), peloponnesolaissodan suurin taistelu
* Mantineian taistelu (362 eaa.), Theban ja Spartan välillä, taistelu jossa Epameinondas kuoli
* Mantineian taistelu (295 eaa.), Makedonian ja Spartan välillä
* Mantineian taistelu (242 eaa.), Akhaian liiton ja Spartan välillä
* Mantineian taistelu (207 eaa.), Akhaian liiton ja Spartan välillä
Brian Piccolo

**Brian Piccolo** (31. lokakuuta 1943 – 16. kesäkuuta 1970) oli yhdysvaltalainen amerikkalaisen jalkapallon pelaaja, joka pelasi Chicago Bearsissä vuosina 1966–1969. Hän valmistui Wake Forestin yliopistosta Pohjois-Carolinassa. Piccolo kuoli kivessyöpään 26-vuotiaana. Hänen vaiheistaan tehtiin myöhemmin elokuva *[[Brian's Song]]*, jossa Piccoloa esittää James Caan.   

Piccolo syntyi Massachusettsin osavaltion Pittsfieldissä ja oli nuorin perheen kolmesta lapsesta. Äiti oli saksalaista ja unkarilaista sukua, italialaissukuinen isä oli vaihtanut bussinkuljettajan ammatin autokoulun pitoon. Perhe muutti Floridan Fort Lauderdaleen leppeämmän ilmaston perässä isonveljen Donin terveysongelmien vuoksi. Brian Piccolo piti lukioaikana baseballia ensisijaisena lajinaan, vaikka pelasi myös koripalloa ja amerikkalaista jalkapalloa. Hän valmistui Central Catholic High Schoolista Fort Lauderdalessa vuonna 1961 ja sai sitten stipendin Wake Forestin yliopistoon Pohjois-Carolinaan. 

## Lähteet
Martyn Bennett

**Martyn Bennett** (17. helmikuuta 1971 – 30. tammikuuta 2005) oli kanadalainen muusikko. Hän aloitti säkkipillin soittamisen 10-vuotiaana. 12-vuotiaana hän voitti palkinnon säkkipillikilpailussa Skotlannissa. 15-vuotiaana Bennett alkoi myös soittaa pianoa ja viulua sekä säveltää. Juuri ennen valmistumistaan vuonna 1993 Bennettillä todettiin kivessyöpä, josta hän kuitenkin parani. 

Bennettin ensimmäinen albumi oli vuonna 1996 julkaistu *Martyn Bennett*. Hän ehti julkaista viisi albumia ennen kuin kuoli Hodgkinin lymfoomaan vuonna 2005.

## Diskografia
**Martyn Bennett* (1996)
**Bothy Culture* (1998)
**Hardland* (2000)
**Glen Lyon* (2001)
**Grit* (2003)
Lea De Mae

**Lea De Mae** (oik. **Andrea Absolonová**, 26. joulukuuta 1976 – 9. joulukuuta 2004) oli tšekkiläinen uimahyppääjä ja myöhemmin pornonäyttelijä, joka esiintyi yli 80 elokuvassa.

Absolonová harrasti nuorena uimahyppyjä ja pääsi Tšekin olympiajoukkueeseen. Vuonna 1996 hän loukkasi kuitenkin selkänsä harjoitellessaan Atlantan kesäolympialaisiin. Absolonová yritti kuntouttaa itsensä päästäkseen vuoden 2000 Sydneyn olympialaisiin, mutta selkäongelmat jatkuivat ja hän joutui lopettamaan urheilun. Myöhemmin hän siirtyi alastonkuvien kautta pornonäyttelijäksi, taiteilijanimellä Lea De Mae. Hän toimi alalla, kunnes kuoli aivosyöpään vuonna 2004. Samana vuonna hän oli ehdolla AVN-palkinnon saajaksi luokassa ”Vuoden ulkomainen naisesiintyjä” ja esiintyi myös Hustlerin syyskuun 2004 kannessa sekä sen keskiaukeamalla. Hän toimi myös *[[Penthouse]]n* mallina.

## Filmografia

De Mae esiintyi yli 80 elokuvassa, muun muassa seuraavissa:

* *Face Dance Obsession* (1999)
* *Private XXX 8* (2000)
* *Anal Addicts 2* (2001)
* *World Class Ass* (2002)
* *Wet Dream Cum True 2* (2003)
* *Hot Rats* (2004)

## Lähteet
Jäsennin

**Jäsennin** (engl. *parser*) on tietokoneohjelma, joka jäsentää sille syötteenä annettu merkkijonon tiettyyn muotoon.

Esimerkiksi C-kielen jäsennin tarkistaa, onko syöte C-ohjelmointikielen syntaksin mukainen ilmaisu, ja XML-jäsennin tarkistaa, onko syöte XML-kielinen ilmaisu. Validoiva XML-jäsennin tarkistaa lisäksi, onko syöte XML-kielen yleisten sääntöjen mukainen ja onko se annetun dokumenttityyppimäärittelyn mukainen. Jäsentimiä on käytetty myös seikkailupeleissä, joissa pelaaja ohjaa peliä kirjoittamalla komentoja. Tällöin jäsennin pyrkii tunnistamaan annetut käskyt ja niiden kohteet.

Noam Chomsky julkaisi kontekstittomien kielioppien kuvauksen 1957. Niiden hyödyllisyyden tajuaminen johti siihen että Algol 60 -raportista julkaistiin uusi painos, jossa kielioppi kuvattiin BNF-notaatiolla. Donald Knuth oli keksinyt LR-jäsentimen 1965. Franklin DeRemer esitteli käyttökelpoisen LALR-jäsentimen väitöskirjassaan vuonna 1969.

Jäsentimet ovat tärkeitä etenkin ohjelmointikielten ja vastaavien kehityksessä. Stephen Johnson ja Alfred Aho määrittelivät 1971 Bell Labsilla B-kielen syntaksin formaalisti, ja Johnsonin kehittämää Yaccia käytettiin sen kehittämiseen. Myöhemmin Yaccilla kehitettiin Portable C Compiler, Pascal-, Ratfor-, APL-kääntäjät ja muita ohjelmointikieliä kuten awk. Sillä oli myös muuta käyttöä kuten taitto-ohjelman kuvauskielen jäsennys ja laskimet.

## Tyypit
Jäsentimet voidaan jakaa kahteen tyyppiin sen mukaan, missä järjestyksessä ne käyvät lävitse kielioppia. Tyypit ovat:

* **Osittava** (top-down) LL-jäsennin. Sen etuna on yksinkertainen toteutus - syötettä luetaan vasemmalta oikealle, ja kunkin symbolin merkitys puretaan vasemmalta oikealle edettäessä. Ongelmana on ns. vasen rekursio, jonka kohdatessaan LL-jäsennin joutuu ikuiseen silmukkaan. Esimerkiksi lausekielissä tyypillinen osa termin määrittelyä BNF-notaatiolla ilmaistuna voisi olla jotain seuraavanlaista:

  ::=  ('*'|'/') 

LL-jäsennin kutsuisi ensin alirutiinia, joka laajentaa :n, ja kutsuisi heti sen jälkeen alirutiinia, joka laajentaa :n joutuen näin ikuiseen rekursiosilmukkaan.

* **Kokoava** (bottom-up) LR-jäsennin, joka poistaa vasemman rekursion ongelman. Toisaalta sen toteuttaminen ei ole yhtä suoraviivaista kuin LL-jäsentimen. LR-jäsennin toimii päinvastaisella periaatteella kuin LL-jäsennin: se kerää luettuja symboleita (`::=` -merkin oikealla puolella olevat symbolit) ja koettaa sovittaa niitä vasemmalla puolella oleviin symboleihin.

## Katso myös
* Jäsentäminen

## Lähteet
Mk

**Mk** tarkoittaa seuraavia:

* 
* 
* 
* 
* 
* Matkun rautatieasema, liikennepaikkalyhenne Mk, rautatieasema Suomessa
* Murjekin rautatieasema, liikennepaikkalyhenne Mk, rautatieasema Ruotsissa
* magneettikuvaus, MK, lääketieteellinen kuvantamismenetelmä
* markka, mk, rahayksikkö
* Umkhonto we Sizwe, MK, ANC:n aseellinen siipi
* valmistussarja, Mk, englannin sanasta *make* ’valmistaa’, sarjatuotantona valmistettujen tuotteiden ryhmä
* miekan kera, mk., kunniamerkeissä käytettävä merkintä
* maakaari, MK, kiinteistön luovuttamista, lainhuudatusta ja kiinnitystä koskeva laki
* Mäyräkoira, koirarotu
* MK, *Marc Kinchen* (s. 1974), yhdysvaltalainen DJ, musiikkituottaja ja miksaaja
* *[[Moskovski Komsomolets]]*, MK, venäläinen sanomalehti.
* Maanmittarikilta, MK, Aalto-yliopiston maanmittauksen kilta
Ussuri

**Ussuri** (, ) on pohjoiseen virtaava Amurin sivujoki Venäjän kaukoidän ja Kiinan rajalla. Ussurin pituus on 897 kilometriä ja valuma-alueen pinta-ala 193&nbsp;000&nbsp;km2. Joella on suuria tulvia.

Ussuri saa alkunsa Primorjen aluepiirissä läheltä Tyynenmeren rannikkoa, Vladivostokin koillispuolelta, Sihote-Alin-vuoriston rinteiltä. Se yhtyy etelästä Kiinan ja Venäjän rajana virtaavaan Sungatša-sivujokeensa noin 200&nbsp;km Hankajärvestä alavirtaan. Sitten se virtaa rajajokena pohjoiseen ja yhtyy Amuriin Habarovskin kaupungin kohdalla ().

Ussuri ja Sungatša ovat kesäaikaan navigointikelpoisia 750&nbsp;km:n matkalla Amurista ylävirtaan. Ussuri jäätyy marraskuun puolivälissä ja sulaa huhtikuun puoliväliin mennessä.

## Ussurijoen rajaselkkaus 1969

Kiista Neuvostoliiton ja Kiinan kansantasavallan rajalinjasta kylmän sodan aikakaudella johti aseelliseen rajaselkkaukseen Ussurijoen keskijuoksulla Damanskin saarella maaliskuussa 1969. Yhteenotoissa kuoli noin 60 neuvostosotilasta ja tuntematon määrä kiinalaisia. Valtioiden välirikkoon liittyi tuolloin suuremman kansainvälisen konfliktin uhka. Kiista laukesi paikallisesti syyskuussa 1969, mutta rajasta sovittiin lopullisesti vasta Neuvostoliiton hajottua, vuonna 2004.

## Lähteet

## Aiheesta muualla
Pelimannet

**Pelimannet** on vuonna 1993 perustettu suomalainen duo. Yhtyeen muodostavat Kyösti Roth ja Erno Enroth. Pelimannet voitti Syksyn sävel -kilpailun vuonna 1993 ja vuonna 1995 yhdessä Benjan kanssa. Duo hajosi vuonna 1999, mutta on palannut keikkalavoille viime vuosina. 

Pelimannet-nimitys on humoristinen yhdistelmä sanoista *[[pelimanni]]* ja romaneja tarkoittavasta kansanomaisesta nimityksestä *manne*. Duon molemmat jäsenet ovatkin romaneja.

## Lähteet
*  

## Diskografia
* Pelimannet (1993)
* Baila Baila (1994)
* Jambo samba (1995)
* Pelimannet – Parhaat (1998)

## Aiheesta muualla
*
Benalmádena

**Benalmádena** on noin 67 000 asukkaan kaupunki Aurinkorannikolla Espanjan Andalusian itsehallintoalueella, Málagan maakunnassa.

Kaupunki sijaitsee vuoren rinteellä, noin 200 metriä merenpinnan yläpuolella, ja jakaantuu kolmeen pääalueeseen: Benalmádena Puebloon, Benalmádena Costaan ja Arroyo de la Mieliin.

Benalmádena Pueblo on kaupungin vanhinta osaa, joka on pääalueista kauimpana merestä. 

Benalmádena Costa on myöhemmin syntynyt kaupunginosa meren rannalla. Siellä on muun muassa diskoja, hotelleja ja kauppakeskuksia sekä maailmanlaajuisesti tunnettu satama, Puerto Marina. Alueella on myös matkailukohteita, kuten SeaLife-akvaario, jossa voi tutustua Välimeren vedenalaiseen elämään, ja eläinpuisto Selwo Marina, jossa on muun muassa pingviinejä ja delfiinejä. Benalmádena Costa on kaupungin huvielämän keskus.

Arroyo de la Miel sijaitsee näiden kahden alueen välissä, ja se on kaupungin asutuskeskus. Alueella on myös Tivoli World -huvipuisto. Arroyo de la Mielissä sijaitsee myös Cercanías-lähijunan asema.

## Kuvia

Plaza de España Benalmádena.jpg|Plaza de España, Benalmádena Pueblo
Santo Domingo de Guzmán Benalmádena.jpg|Iglesia de Santo Domingo de Guzmán
Benalmádena Costa.jpg|Paseo Marítimo
Malapesquera Beach.jpg|Playa de la Malapesquera
Bil-bil.jpg|Kulttuurikeskus Castillo de Bil Bil
Torre vigía en Benalmádena.jpg|Torre Bermeja
Castillo Monumento Colomares.jpg|Castillo de Colomares
Benamaldena2012 9703 (12985918714).jpg|Parque de la Paloma
Teleférico de Benalmádena2.jpg|Teleférico (köysirata)
Tivoli World 2.jpg|Tívoli World



## Lähteet

## Aiheesta muualla

*Kaupungin virallinen sivusto
*Lisätietoa Benalmadenasta ja lähialueista
King Kong (vuoden 2005 elokuva)

**King Kong** on vuonna 2005 ensi-iltansa saanut seikkailu- ja fantasiaelokuva. Se on Peter Jacksonin ohjaama uudelleenfilmatisointi vuoden 1933 *[[King Kong (vuoden 1933 elokuva)|King Kongista]]*.

Elokuvan tuotantobudjetti oli 207 miljoonaa Yhdysvaltain dollaria. Maailmanlaajuisessa levityksessä *King Kong* tuotti yli 550 miljoonaa dollaria.

## Juoni

1930-luvun alulla kunnianhimoinen elokuvaohjaaja Carl Denham päättää viedä kuvausryhmänsä Pääkallosaarelle kuvaamaan elokuvaa. Yllättäen pääkallojen seassa asustava alkuasukasyhdyskunta vangitsee elokuvan tähden, Ann Darrowin, ja luovuttaa hänet saarella elävälle valtavalle gorillalle, Kongille. Nainen oppii tuntemaan suuren gorillan ja gorilla suojelee häntä monilta verenhimoisilta hirviöiltä, esimerkiksi kolmelta Vastatosaurus Rexiltä ja myös Annin pelastamista yrittäviltä ryhmän miehiltä. Yhdessä kuvausryhmä kamppailee brontosauruksia, venatosauruksia ja jättiläisötököitä vastaan. Myöhemmin miehistö onnistuu pyydystämään Kongin ja kuljettaa sen New Yorkiin, missä sitä esitellään maailman kahdeksantena ihmeenä. Kong raivostuu, koska Kongin esillepanoa ympäröivässä teatterinäytöksessä esiintyvä naisnäyttelijä ei olekaan oikea Ann. Se riehaantuu ja pääsee irti. Lopussa Kong viettää viimeiset hetkensä Annin kanssa Empire State Buildingin huipulla, kunnes lentokoneet ampuvat sen alas.

## Näyttelijät

## Palkinnot
### [[Oscar-gaala 2006]]
* Paras äänitys
* Parhaat äänitehosteet
* Parhaat erikoistehosteet

## Lähteet

## Aiheesta muualla
* Elokuvan virallinen sivusto 
* 
* 
* Laaja fanisivusto 
*